รองนายกรัฐมนตรี ปฏิเสธแสดงความคิดเห็น ประชาชนยื่นถอดถอน กกต.จะส่งผลให้การเลือกตั้งเป็นโมฆะหรือไม่ ยืนยันนายกรัฐมนตรีปฏิบัติหน้าที่ต่อได้ จนกว่า ครม.ชุดใหม่จะเข้าเฝ้าฯ ถวายสัตย์ปฏิญาณตน
นายวิษณุ เครืองาม รองนายกรัฐมนตรี กล่าวถึงกรณีที่ประชาชนเข้าชื่อยื่นถอดถอนคณะกรรมการการเลือกตั้ง หรือ กกต. จะทำให้การเลือกตั้งเป็นโมฆะหรือไม่ ว่า ไม่ทราบและไม่ขอแสดงความคิดเห็น แต่ถือเป็นช่องทางหนึ่งที่สามารถทำได้ แต่กระบวนการอาจใช้เวลานาน เพราะต้องเข้าชื่อ 2 หมื่นรายชื่อตามรัฐธรรมนูญ ยื่นต่อประธานรัฐสภา จากนั้นต้องส่งต่อให้ประธานศาลฎีกา เพื่อตั้งผู้ไต่สวนอิสระไปดำเนินการไต่สวนและดำเนินการขั้นตอนต่อไป        ส่วนกรณีบัตรเลือกตั้งจากประเทศนิวซีแลนด์ ที่เกิดข้อผิดพลาดขึ้น จนทำให้ไม่ได้นับคะแนน จะต้องมีผู้รับผิดชอบหรือไม่นั้น นายวิษณุ ระบุว่าตนเองไม่ทราบ และหากจะตอบก็จะต้องอธิบายเรื่องนี้ยาว จึงไม่ขอแสดงความคิดเห็นจะดีกว่า        ทั้งนี้ หากพรรคการเมืองยังไม่สามารถรวมเสียงจัดตั้งรัฐบาลได้ พลเอก ประยุทธ์ จันทร์โอชา นายกรัฐมนตรี จะมีกำหนดเวลาในการอยู่ปฏิบัติหน้าที่หรือไม่ นายวิษณุ กล่าวว่าคณะรัฐมนตรียังจำเป็นต้องอยู่ปฏิบัติหน้าที่ตามปกติ และไม่ใช่รัฐบาลรักษาการ โดยจะปฏิบัติหน้าที่อยู่จนถึงวันที่คณะรัฐมนตรีชุดใหม่ได้เข้าเฝ้าฯถวายสัตย์ปฏิญาณตน ซึ่งขณะนี้ยังไม่ทราบว่าจะเป็นช่วงเวลาใด